Love Shine a Light

«Love Shine a Light» (norsk oversettelse: kjærlighet, skinn et lys) er en britisk poplåt som vant Eurovision Song Contest 1997 for Storbritannia. Sangen er skrevet av Kimberley Rew og ble fremført av gruppen Katrina and the Waves som hadde tidligere hadde hatt en verdenshit med «Walking on Sunshine» i 1985. Dette var Storbritannias femte og hittil siste seier i konkurransen, og «Love Shine a Light» ble en stor salgssuksess over hele Europa. I Norge nådde sangen en andreplass på VG-lista, dette var den høyeste plasseringen til en Eurovision-låt i Norge på ti år.


== Britisk finale ==
Sangen ble komponert av gruppens gitarist, Kimberley Rew, etter at han fikk en forespørsel om å skrive en låt til 30-årsjubileet til veldedighetsorganisasjonen Samaritans. Ifølge vokalist Katrina Leskanich skal Samaritans sagt at «dette er en sang som kommer til å vinne Eurovision Song Contest», og rett før tidsfristen sendte gruppen derfor sangen til den britiske finalen til Eurovision Song Contest 1997 – Great British Song Contest.I et intervju i 2010 bekreftet også produsenten for Great British Song Contest, Jonathan King, at han hadde kontaktet Katrina and the Waves for å høre om de hadde en passende sang til konkurransen. Frontfigur Katrina Leskanich skal da ha svart: «Ja, vi har en sang som heter 'Love Shine a Light' som vi aldri har utgitt på en plate. Det er fordi den er for sær, for ABBA, for Eurovision, så den vil være perfekt for dere.»Sangen ble også antatt til den britiske konkurransen og kvalifiserte seg til finalen på BBC 9. mars. Der vant «Love Shine a Light» en klar seier i telefonavstemningen med nesten 70 000 stemmer. Dermed ble sangen Storbritannias bidrag til Eurovision Song Contest i Dublin lørdag 3. mai. I den britiske finalen var komponist Kimberley Rew med på scenen, noe han derimot ikke var i Eurovision Song Contest.


== Eurovision Song Contest ==
I den internasjonale finalen var sangen det 24. bidraget på scenen av 25 deltakere. Katrina and the Waves stilte på scenen med to korister. På forhånd var «Love Shine a Light» den store favoritten til å vinne konkurransen, og favoritten innfridde. I avstemningen tok det britiske bidraget raskt ledelsen og hanket inn hele ti 12-poengere, noe som var rekord. Denne rekorden ble først slått i 2009, da Alexander Rybak fikk toppoeng fra 16 land. Til slutt endte «Love Shine a Light» opp med 227 poeng – også det ny rekord i konkurransen. I snitt fikk sangen 9,46 poeng fra hvert land, eller 78,8 prosent av den oppnåelige poengsummen. Relativt sett er dette fremdeles den tredje høyeste poengsummen med det nåværende poengsystemet. 
Katrina Leskanich kommenterte etter seieren at Eurovision-seieren var ukens andre valgskred. Med det siktet hun til Tony Blair og Labours valgseier i det britiske parlamentsvalget to dager før Eurovision Song Contest.


== Etter seieren ==
Mens andre vinnerlåter i 1990-årene slet med å gjøre suksess, fikk «Love Shine a Light» stor kommersiell suksess over hele Europa. Sangen gikk inn på singellistene i en rekke europeiske land, og i Norge klatret den helt til andreplass på VG-lista. Ikke siden Johnny Logans «Hold Me Now» i 1987 hadde en Eurovision-låt nådd så høyt i Norge. Hjemme i Storbritannia nådde «Love Shine a Light» en tredjeplass på singellisten.Tidligere hadde Katrina and the Waves gjort enorm suksess med «Walking on Sunshine», og dette var gruppens største hit siden da. Likevel klarte ikke bandet å dra nytte av suksessen, og i 1999 ble Katrina and the Waves oppløst. Frontfigur Katrina Leskanich startet siden i et nytt band, men har ikke hatt noen større suksess siden.Leskanich har imidlertid hatt flere roller i Eurovision-sfæren siden. I 2005 ledet hun jubileumsprogrammet Congratulations: 50 Years of the Eurovision Song Contest, og hun var jurymedlem i den britiske finalen i 2016.


== Andre versjoner ==
I 1997 sang Kikki Danielsson en svenskspråklig versjon, kalt «Låt ett ljus få brinna», på albumet Ett hus med många rum. Den svenske teksten var skrevet av Christer Lundh og Mikael Wendt.
I 1997 ga den tyske slagerartisten Christian Anders ut singelen «Liebe und Licht». Dette var en roligere versjon med tysk tekst.
Heidi Kyrö spilte inn en finskspråklig versjon i 1998, kalt «Päivänvaloon».
Danske Olsen Brothers (vinnere av Eurovision Song Contest 2000) spilte inn en egen versjon på albumet Wings of Eurovision i 2010.
Den sørafrikanske sangeren André Huysamen spilte inn en versjon på afrikaans, kalt «Liefde skyn 'n lig». Sangen var også med på debutalbumet hans, Elektries i 2012.
Flamske Garry Hagger spilte inn en nederlandsk versjon, kalt «Liefde brengt licht» på albumet 12 points i 2014.
Den svenske gruppen Pistvakt och Pjäx Pistols spilte inn en humorversjon av sangen på albumet Gaj å partaj i 2001. Sangen hadde da tittelen «Soln lyser gul som en Zingo».


== Listeplasseringer ==


== Referanser ==